SL Uradni list Evropske unije C 85/6

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 85/02)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„KARLOVARSKÉ OPLATKY“

ES št.: CZ/PGI/005/0381/20.10.2004

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a CZ-160 68 Praha 6 Telefon: (420) 220 38 31 11 Telefaks: (420) 224 32 47 18 E-naslov: posta@upv.cz

2. Vlagatelj:

Naziv: Sdružení výrobců Karlovarských oplatek Naslov: Slepá 517/1 CZ-360 05 Karlovy Vary Telefon: (420) 353 56 30 06 Telefaks: (420) 353 56 30 06 E-naslov: obchod@karlovarskapekarna.cz Sestava: proizvajalci/predelovalci ( X ) drugi ( )

3. Vrsta proizvoda:

Skupina 2.4: Piškoti – oblati

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Naziv: „Karlovarské oplatky“

4.2. Opis: Karlovarské oplatky se proizvajajo po tradicionalnem receptu v obliki okroglih ploščic premera približno 19 cm. Sestavljeni so iz dveh tankih ploščic z značilnim reliefom, ki na 30 mm širokem pasu okrog zunanjega roba prikazuje vejo z listi, pod njo pa je krožen napis „Karlovarské oplatky“, širok najmanj 20 mm. Na sredini oblata je simbol zdraviliškega mesta Karlovi Vari – ali vrelec mineralne vode ali divja koza, ki je po legendi povezana z ustanovitvijo Karlovih Varov. Izdelujejo se iz sestavin, med katerimi tudi zdravilna mineralna voda iz Karlovih Varov pomembno vpliva na okus in vlažnost oblatov. Po dve ploščici se zapečeta v oblat, potem ko se posujeta z zmesjo sladkorja in lešnikov ali, odvisno od zvrsti, kakim drugim posipom, največkrat iz mandljev, kakava, vanilje ali cimeta. Oblati so hrustljavi, lahki, tanki in okrogli, na površini pa je relief. Odlikujejo se tudi s posebnim okusom in vonjem.

Osnovne sestavine oblatov Karlovarské oplatky so pšenična moka, zdravilna mineralna voda iz Karlovih Varov, rastlinska maščoba, sladkor, mleko, jajčna zmes, škrob, pecilni prašek in maslo, glede na vrsto zmesi posipa pa še lešniki, mandlji, kakav v prahu, vanilja ali cimet.

Zdravilna mineralna voda iz Karlovih Varov, ki se uporablja pri pripravi oblatov Karlovarské oplatky, ima posebne lastnosti, značilne za navedeno območje. Prav lastnosti zdravilne mineralne vode iz Karlovih Varov dajejo oblatu njegove posebne značilnosti, zlasti njegovo hrustljavost in poseben vonj ter okus. Zdravilna mineralna voda iz Karlovih Varov je naravna voda, ki vsebuje hidrogenkarbonate, sulfate in kloride in prodira na površino iz tektonske prelomnice iz globine več kot 800 m, s temperaturo 73 °C; vsebuje litij, natrij, kalij, rubidij, cezij, baker, berilij, magnezij, kalcij, stroncij, cink, kadmij, aluminij, kositer, svinec, arzen, antimon, selen, mangan, železo, kobalt in nikelj ter fluoride, kloride, bromide, sulfate, hidrogenkarbonate, karbonate in silicijevo kislino. Že stoletja se uporablja v Karlovih Varih, največjem češkem zdravilišču, za zdravljenje želodčnih razjed, diskinezije žolčevodov (tudi postholecistektomijskega sindroma), kroničnih bolezni trebušne slinavke in jeter ter sečnih kamnih in protinu. Karlovarské oplatky so lahko prebavljivi in nizkokalorični, kar je posledica njihove sestave in zlasti uporabe zdravilne mineralne vode iz Karlovih Varov.

Karlovarské oplatky se proizvajajo po posameznih kosih. Pakirajo se v škatle s po pet kosi (125 g), šest kosi (150 g) ali osem kosi (200 g).

4.3. Geografsko območje: Območje zdraviliškega kraja Karlovi Vari.

4.4. Dokazilo o poreklu: Proizvodnja je v skladu z veljavnimi predpisi za proizvodnjo hrane, med proizvodnim postopkom pa se uporablja nadzorni sistem HACCP. Proizvajalci vodijo register dobaviteljev sestavin in odjemalcev končnih izdelkov. Vsak izdelek ima priložene podatke o proizvajalcu. Upoštevanje specifikacije kontrolira stvarno in krajevno pristojni državni organ, tj. Državna inšpekcija za kmetijstvo in živila, Inšpektorat Plzen (Státní zemědělská a potravinářská inspekce, inspektorát Plzeň).

4.5. Metoda pridobivanja: Karlovarské oplatky so sestavljeni iz dveh tankih okroglih ploščic premera približno 19 cm, na katerih je značilni relief. Testo se pripravi tako, da se zgoraj navedene sestavine (gl. 4.2) pomešajo s svežo mineralno vodo iz Karlovih Varov, pri čemer je treba rastlinsko maščobo najprej segreti, da se stopi. Dobro premešano tekoče, rahlo rumenkasto testo, katerega prostornina se ne povečuje, saj (za razliko od drugih pekovskih izdelkov) ne vsebuje kvasa, se pusti stati pri temperaturi 20-26 °C približno 60 minut, nakar se zlije v posodo rotacijske pečice. Ploščice se pečejo pri temperaturi 220 °C na pladnjih posebnih rotacijskih peči (ki se običajno uporabljajo za pečenje oblatov), potem ko se nanje odmeri plast redkega testa, s tradicionalnim proizvodnim postopkom pa se dobijo ploščice debeline 2 mm. Te se potem postavijo za najmanj 48 ur v vlažilno komoro, kjer se spet uporabi zdravilna mineralna voda iz Karlovih Varov, tokrat za vzdrževanje vlažnosti, ki so ji izpostavljene. Ploščice se tam razporedijo in obtežijo na poseben način, da se pravilno navlažijo in da se ne deformirajo. Temperatura v vlažilni komori mora biti 40 °C, relativna vlažnost pa 90 %. Ob koncu proizvodnega postopka se po dve ploščici postavita na posebne rotacijske pladnje za peko (ki se običajno uporabljajo, da se po dve ploščici zapečeta v celoto, in se od pladnjev rotacijskih peč za peko oblatov razlikujejo po tem, da nimajo reliefov) pri temperaturi 180 °C, in se zapečeta skupaj, potem ko se posujeta z mešanico sladkorja in lešnikov ali kako drugo zmesjo ali aromo, odvisno od zvrsti (gl. točko 4.2). Zmes za posipanje se pripravi z mletjem in mešanjem posameznih sestavin v fin prah, ki se potem ročno nanese na spodnjo ploščico oblata, tako da se dobi enakomeren sloj debeline največ 1 mm, prekrije z drugo ploščico in zapeče. Da bi se ohranila kakovost in posebne značilnosti izdelka, je bistveno, da vsaj mešanje testa, peka, mirovanje in zapečenje ploščic skupaj potekajo na omejenem geografskem območju.

4.6. Povezava: Posebne značilnosti oblatov Karlovarské oplatky se dosežejo z uporabo zdravilne mineralne vode iz Karlovih Varov, iz vrelcev omejenega geografskega območja, ter z uporabo tradicionalnega recepta (gl. točko 4.2).

Prve zgodovinske omembe proizvodnje oblatov Karlovarské oplatky na omejenem geografskem območju so iz sredine 18. stoletja. O njih pričajo najstarejše ohranjene kleščaste priprave za peko oblatov, ki so zdaj v muzeju v Karlovih Varih, in besedilo iz leta 1788, objavljeno v knjigi z naslovom Karlsbad, Beschrieben zur Bequemlichkeit der hohen Gäste. Karlovarské oplatky so se prvotno pekli po domovih, prva znana pekarna oblatov (bila je sicer majhna, del hotelske kuhinje) je bila očitno v hotelu U zlatého štítu, ki ga je okrog leta 1810 vodila Anna Grasmuck, soproga grofa Josefa von Bolza. Vendar je verjetno, da je do sredine 19. stoletja za povpraševanje po oblatih Karlovarské oplatky zadoščala peka po domovih.

Pekarne, specializirane za proizvodnjo oblatov Karlovarské oplatky, se niso pojavile pred drugo polovico 19. stoletja. Leta 1867 je bila ustanovljena družba Bayer, verjetno najslavnejša tovrstna pekarna, katere izdelki so se dobavljali celo nemškemu cesarju Wilhelmu I, prejela pa je tudi več nagrad na mednarodnih razstavah. Leta 1904 je bilo že 22 pekarn, ki so izdelovale Karlovarské oplatky na omejenem geografskem območju. Takrat so se izdelali približno štirje milijoni oblatov na leto.

Proizvodnja in prodaja oblatov Karlovarské oplatky se je povečevala do obdobja tik pred vojno, tj. do leta 1939. Takrat je Karlovarské oplatky izdelovalo 26 specializiranih proizvajalcev na omejenem geografskem območju, tj. v zdraviliškem mestu Karlovi Vari. Po drugi svetovni vojni se je proizvodnja nadaljevala v približno polovici podjetij, ki so jih vodili „narodni upravniki“. Po nacionalizaciji v letu 1948 so se Karlovarské oplatky proizvajali do leta 1989 v državnem podjetju Orion v Karlovih Varih.

Po ponovni uvedbi tržnega gospodarstva so tradicijo proizvodnje oblatov Karlovarské oplatky na omejenem geografskem območju nadaljevali člani Združenja proizvajalcev oblatov Karlovarské oplatky.

Proizvodnja oblatov Karlovarské oplatky v Karlovih Varih poteka že več kot dve stoletji. Po zaslugi odločnega in potrpežljivega dela krajevnih proizvajalcev je ta priljubljena slaščica postala tradicionalna specialiteta mesta Karlovi Vari.

Karlovarske oplatki so postali slavni in priznani v prejšnjem stoletju in stoletju pred tem. Prejeli so zlato medaljo na svetovni razstavi v Parizu leta 1900. V zadnjem času so bili, kot tipičen češki izdelek, eden najbolje prodajanih izdelkov na češkem paviljonu na svetovni razstavi EXPO 2000 v Hannovru, kot je potrdil generalni komisar za Češko republiko.

Dne 1. februarja 1974 je bila označba porekla Karlovarské oplatky registrirana v češkem registru označb porekla s številko 72.

4.7. Nadzorni organ:

Naziv: Státní zemědělská a potravinářská inspekce, inspektorát Plzeň Naslov: Jiráskovo náměstí 8 CZ-308 58 Plzeň 8 Telefon: (420) 377 43 34 11 Telefaks: (420) 377 45 52 29 E-naslov: plzen@szpi.gov.cz

4.8. Označevanje: „Karlovarské oplatky“

Naziv izdelka mora biti najvidnejši element na prednji strani izdelka in/ali na njegovi embalaži.

(1) UL L 93, 31.3.2006, str. 12.